લોકોને તેમના શરીર વિષે ખરાબ ફીલ કરાવીને વર્ષોથી ફિટનેસ ઈન્ડસ્ટ્રી તગડી કમાણી કરી રહી છે. પરંતુ નિષ્ણાંતોનું માનવુ છે કે વજન ઉતારવા પાછળ ઘેલા થવાને બદલે તમારે ફિટ અને ખુશ થવા પર ફોકસ કરવુ જોઈએ. લોકો વજન ઉતારવા માટે જાતજાતના ગતકડા કરે છે અને વજન ન ઉતરે ત્યારે થાકી હારીને છોડી દે છે. આથી એક્સપર્ટ્સનું માનવું છે કે વજનને સ્વાસ્થ્યનો માપદંડ ન ગણવો જોઈએ. આના કરતા સારી પાચનશક્તિ, સારી ઉર્જા, સારી ઊંઘ અને ખાવા-પીવા તરફ વધુ સારો અભિગમ એ આપણો ધ્યેય હોવો જોઈએ. નિષ્ણાંતોનો અભિપ્રાય છે કે તમારે તમારા માટે સૌથી સારુ શું છે તે સમજવાનું છે. જે ચીજથી તમને સારુ લાગે તે કરો અને તમે તમારા માટે જેટલું હેલ્ધી વજન છે તેના પર પહોંચી જ જશો.